ΓΡΑΠΤΗ ΕΡΩΤΗΣΗ P-4071/98

υποβολή: Heidi Hautala (V) προς την Επιτροπή

(4 Ιανουαρίου 1999)

Θέμα: Δευτερεύουσες δραστηριότητες υπαλλήλων της Επιτροπής

Στην απάντηση που έδωσε η Επιτροπή στην γραπτή ερώτηση Ε-2930/98(1) σχετικά με τις δευτερεύουσες δραστηριότητες ορισμένων υπαλλήλων, προκύπτει ότι με απόφαση της 7ης Μαΐου 1992, η Επιτροπή όρισε τις αρχές που διέπουν τις αιτήσεις των μονίμων και λοιπών υπαλλήλων προκειμένου να λάβουν έγκριση άσκησης εξωτερικών δραστηριοτήτων. Αντίθετα με τα όσα ζητήθηκαν, η Επιτροπή δεν έχει μέχρι στιγμής δημοσιεύσει τον κατάλογο των δευτερευουσών δραστηριοτήτων των υπαλλήλων της που ασκούν τα καθήκοντα γενικών διευθυντών.

Δεν διαθέτει η Επιτροπή κατάλογο υπαλλήλων που ασκούν δευτερεύουσες δραστηριότητες; Προτίθεται η Επιτροπή να καταρτίσει τον κατάλογο αυτό και να καθορίσει μια προθεσμία για την δημοσίευσή του;

Απάντηση του κ. Liikanen εξ ονόματος της Επιτροπής

(15 Φεβρουαρίου 1999)

Όπως έχει ήδη αναφερθεί στην απάντηση που δόθηκε στην γραπτή ερώτηση Ε-2930/98 του αξιότιμου μέλους, οι υπάλληλοι που επιθυμούν να ασκήσουν εξωτερική δραστηριότητα οφείλουν να λάβουν σχετική άδεια από την αρμόδια για τους διορισμούς αρχή, παρέχοντας με τον τρόπο αυτό τη δυνατότητα στην Επιτροπή να ελέγξει αν η εξωτερική δραστηριότητα είναι σύμφωνη με τους κανόνες που ορίζονται στο άρθρο 12 του κανονισμού υπηρεσιακής κατάστασης και στην απόφαση της Επιτροπής της 14ης Μαΐου 1992.

Όσον αφορά τους περισσότερους υπαλλήλους (έως βαθμού Α4), η αρμόδια για τους διορισμούς αρχή εκχώρησε τη σχετική αρμοδιότητα, από τον Ιανουάριο του 1998 στα πλαίσια του ΜΑΡ 2000, στον γενικό διευθυντή της γενικής διεύθυνσης στην οποία υπάγονται οι υπάλληλοι. Αυτό έγινε για να εξασφαλίζεται η όσο το δυνατόν καλύτερη κρίση σχετικά με το κατά πόσον η εξωτερική δραστηριότητα συμβιβάζεται με τις επαγγελματικές δραστηριότητες του ενδιαφερόμενου υπαλλήλου και με τους προαναφερόμενους κανόνες. Για τους υπαλλήλους έως βαθμού Α4, είναι δυνατόν να καταρτισθεί κατάλογος των εξωτερικών δραστηριοτήτων με τη συλλογή των σχετικών στοιχείων από όλες τις γενικές διευθύνσεις.

Εν πάση περιπτώσει, η άδεια που χορηγείται για άσκηση εξωτερικής δραστηριότητας ισχύει για ένα έτος το πολύ. Όπως έχει ήδη αναφερθεί στην απάντηση που δόθηκε στην ερώτηση Ε-2930/98 του αξιότιμου μέλους, δεν επιτρέπεται η άσκηση εξωτερικών δραστηριοτήτων, ανεξάρτητα αν είναι επ' αμοιβή ή όχι, οι οποίες συνεπάγονται την άσκηση ελεύθερου επαγγέλματος ή την κατάληψη θέσης σε εμπορική εταιρεία. Επί πλέον, το ανώτατο όριο του συνολικού καθαρού εισοδήματος των υπαλλήλων από την άσκηση εξωτερικών δραστηριοτήτων, είναι 3.500 EUR ετησίως. Ο υπάλληλος οφείλει να μεταφέρει στην Επιτροπή κάθε ποσό που λαμβάνει πάνω από το προαναφερόμενο ανώτατο όριο. Αν η δραστηριότητα συνεχίζεται πέραν του έτους, ο υπάλληλος υποχρεούται να υποβάλει νέα αίτηση για την οποία η αρμόδια για τους διορισμούς αρχή οφείλει να λάβει νέα απόφαση. Αντίγραφο της απόφασης που λαμβάνεται από την αρμόδια αρχή επί της εν λόγω αιτήσεως, τηρείται στον προσωπικό φάκελο του ενδιαφερόμενου υπαλλήλου.

Οι υπάλληλοι βαθμού Α1, στους οποίους δόθηκε άδεια για την άσκηση εξωτερικών δραστηριοτήτων το 1998, είναι οι εξής:

- ΓΔ 3, διδασκαλία (πανεπιστήμιο στη Ρώμη)

- ΓΔ 3, διδασκαλία στο Κολέγιο της Ευρώπης Natolin

- κα Flesch, Μεταφραστική Υπηρεσία, μέλος του Συμβουλίου της Λέσχης Μονέ Λουξεμβούργου

- Abeele, ΓΔ ΧΧΙ, διδασκαλία στο Ελεύθερο Πανεπιστήμιο Βρυξελλών.

(1) ΕΕ C 135 της 14.5.1999, σελ. 139.